2023. gada 5. marts

**Pavasarī notiks iestājpārbaudījumi Rīgas ģimnāzijās un vidusskolās**

**Tāpat kā iepriekšējos gadus, arī šajā pavasarī Rīgas valsts ģimnāzijās un vidusskolās tiks organizēti apvienotie iestājpārbaudījumi, informē Rīgas domes Izglītības, kultūras un sporta departaments.**

Apvienotajos iestājpārbaudījumos skolēna iegūtais rezultāts būs derīgs vairākās skolās un kalpos kā pamats dalībai konkursā uzņemšanai izvēlētajā valsts ģimnāzijā vai vidusskolā.

Iestājpārbaudījums Rīgas valsts ģimnāziju **7. klasei notiks 22.aprīlī**, tas tiks organizēts rakstiski matemātikā. Rīgas Valsts vācu ģimnāzijā papildus būs jākārto iestājpārbaudījums angļu vai vācu valodā.

Lai iestātos Rīgas valsts ģimnāziju vai galvaspilsētas **vidusskolu 10.klasē**, skolēniem būs jākārto kombinēts iestājpārbaudījums matemātikā un valodās (tekstpratība) vai kādā no iestājpārbaudījuma daļām, kuras skolas ir noteikušas kā uzņemšanas kritēriju 10.klasē. Šis pārbaudījums **notiks 13.maijā.** Pirms reģistrēšanās kombinētajam iestājpārbaudījumam, skolēnam jāiepazīstas ar skolas noteiktajām uzņemšanas prasībām.

**Informācija par iestājpārbaudījumu programmām, pieteikšanos iestājpārbaudījumiem, laiku un vietu skolās, kuras organizēs iestājpārbaudījumu uzņemšanai 10.klasēs, būs pieejama no 20. marta tīmekļa vietnē www.izglitiba.riga.lv, kā arī skolu mājaslapās.**

Reģistrēties iestājpārbaudījumiem varēs elektroniski divas nedēļas pirms iestājpārbaudījuma norises tīmekļa vietnē www.izglitiba.riga.lv sadaļā “Reģistrēšanās kombinētajam iestājpārbaudījumam”, kā arī skolu mājas lapās. Reģistrējoties iestājpārbaudījumam, no saraksta varēs izvēlēties sev izdevīgāko vietu (izglītības iestādi), kurā veikt šo rakstisko iestājpārbaudījumu.

**Papildinformācija būs pieejama Rīgas valsts ģimnāziju un vidusskolu mājas lapās. Jautājumu gadījumā iespēja sazināties arī pa e-pastu: iestajparbaudijums@riga.lv.**

Informāciju sagatavoja: Mārtiņš Vilemsons, Rīgas domes Komunikācijas pārvaldes Ārējās komunikācijas nodaļas projektu koordinators, tālrunis: 26007509, e-pasts: martins.vilemsons@riga.lv.